Avainsanat

Tiivistelmä



Avainsanat

1. Sopimussuhteen ulkopuolinen vastuu – Edellytykset – Lainvastaisuus – Se, että komissio ei aloita jäsenyysvelvoitteiden noudattamatta jättämistä koskevaa menettelyä, ei voi olla lainvastaista – Vahingonkorvausvaatimus – Tutkimatta jättäminen

(EY 226 artikla ja EY 288 artiklan toinen kohta)

2. Jäsenyysvelvoitteiden noudattamatta jättämistä koskeva kanne – Komission kanneoikeus – Vapaa harkinta – Kantelun esittäneiden asianomaisten menettelyllinen asema, joka on erilainen kuin kilpailuoikeuden alalla

(EY 226 artikla; neuvoston asetus N:o 17)

3. Jäsenvaltioiden lainsäädännön lähentäminen – Julkisia tavaranhankintoja ja rakennusurakoita koskeviin sopimuksiin liittyvät muutoksenhakumenettelyt – Direktiivi 89/665/ETY – Menettely, jonka nojalla komissio voi ryhtyä toimenpiteisiin, jos julkisten hankintasopimusten tekomenettelyjä koskevia yhteisön säännöksiä rikotaan selvästi ja ilmeisesti – Menettely, joka ei liity EY 226 artiklan tarkoittamaan jäsenyysvelvoitteen noudattamatta jättämistä koskevaan menettelyyn – Komission valinta olla käyttämättä kyseistä menettelyä ei voi olla lainvastainen

(EY 226 artikla; neuvoston direktiivin 89/665/ETY 3 artikla)

4. Kumoamiskanne – Yhteisöjen tuomioistuinten toimivalta – Täysi harkintavalta – Toimielimelle osoitettu määräys – Määräyksen antaminen ei ole sallittua

(EY 230 artikla)

Tiivistelmä

1. Koska komissiolla ei ole velvollisuutta aloittaa EY 226 artiklan mukaista jäsenyysvelvoitteiden noudattamatta jättämistä koskevaa menettelyä, sen päätös olla aloittamatta tällaista menettelyä ei missään tapauksessa muodosta lainvastaista toimintaa, joten siitä ei voi syntyä yhteisön sopimussuhteen ulkopuolista vastuuta, ja ainoa toiminta, joka mahdollisesti voidaan riitauttaa vahingon aiheuttajana, on kyseessä olevan jäsenvaltion toiminta. Tästä seuraa, että sellaisia korvausvaatimuksia ei voida ottaa tutkittavaksi, jotka perustuvat siihen, että komissio ei ole nostanut jäsenvaltiota vastaan jäsenyysvelvoitteiden laiminlyöntiä koskevaa kannetta.

(ks. 43 ja 44 kohta)

2. Komissiolle kantelun esittäneiden asianomaisten menettelyllinen asema on perustavalla tavalla erilainen EY 226 artiklan mukaisen menettelyn yhteydessä kuin asetuksen N:o 17 mukaisen menettelyn yhteydessä.

Komissiolla ei nimittäin ole velvollisuutta aloittaa EY 226 artiklassa määrättyä menettelyä, vaan sillä on vapaa harkintavalta, minkä vuoksi yksityisillä ei ole oikeutta vaatia komissiota määrittelemään kantaansa tietyn suuntaisesti. Tästä seuraa, että tällaisessa menettelyssä kantelijoilla ei ole mahdollisuutta saattaa yhteisöjen tuomioistuinten käsiteltäväksi kannetta mahdollisesta kantelun käsittelyn lopettamista koskevasta päätöksestä, eikä niillä ole sellaisia menettelyllisiä oikeuksia, joita niillä on asetuksen N:o 17 mukaisessa menettelyssä ja joiden perusteella kantelijat voivat vaatia komissiota antamaan tietoja ja kuulemaan niitä.

(ks. 46 kohta)

3. Julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien, asetusten ja hallinnollisten määräysten yhteensovittamisesta annetun direktiivin 89/665/ETY 3 artiklan 1 kohdassa säädetään, että komissio voi vedota tämän säännöksen seuraavissa kohdissa tarkoitettuun menettelyyn silloin kun se katsoo ennen sopimuksen tekemistä, että julkisia rakennusurakoita koskevien sopimusten tekomenettelyjen yhteensovittamisesta annetun direktiivin 93/37/EY soveltamisalaan kuuluvan sopimuksentekomenettelyn yhteydessä on rikottu selkeällä ja ilmeisellä tavalla julkisia hankintoja koskevia yhteisön säännöksiä.

Tämän säännöksen, joka ei muodosta poikkeusta EY 226 artiklaan eikä korvaa sitä, selkeästä sanamuodosta ilmenee, että siinä myönnetään komissiolle vain toimivalta käyttää siinä säädettyä menettelyä. Tällaisen toimivallan käyttämättä jättämistä koskeva valinta ei voi olla lainvastainen eikä siksi voi johtaa yhteisön sopimussuhteen ulkopuolisen vastuun syntymiseen. On myös huomattava, että vaikka komissiota olisi pyydetty käyttämään tätä toimivaltaansa, se säilyttäisi silti vapauden tutkia sen sijaan sille EY 226 artiklan nojalla toimitetun kantelun.

(ks. 49 ja 50 kohta)

4. Yhteisöjen tuomioistuimet eivät voi antaa yhteisön toimielimelle määräyksiä loukkaamatta hallintoviranomaisen oikeuksia. Tämän periaatteen vuoksi vaatimuksia, joiden mukaan vastaajana oleva toimielin on määrättävä toteuttamaan kumoamistuomion täytäntöönpanon edellyttämät toimenpiteet, ei voida kumoamiskanteen yhteydessä ottaa tutkittavaksi, ja tätä periaatetta sovelletaan pääsääntöisesti myös täyden harkintavallan puitteissa.

(ks. 53 kohta)